CELEX: 62021CN0824
Language: et
Date: 2021-12-29 00:00:00
Title: Kohtuasi C-824/21 P: Oriol Junqueras i Viesi 29. detsembril 2021 esitatud apellatsioonkaebus Üldkohtu (kuues koda) 14. oktoobri 2021. aasta määruse peale kohtuasjas T-100/20: Junqueras i Vies versus parlament

21.2.2022   
            
            
               ET
            
            
               Euroopa Liidu Teataja
            
            
               C 84/32
            
         
      Oriol Junqueras i Viesi 29. detsembril 2021 esitatud apellatsioonkaebus Üldkohtu (kuues koda) 14. oktoobri 2021. aasta määruse peale kohtuasjas T-100/20: Junqueras i Vies versus parlament
      (Kohtuasi C-824/21 P)
      (2022/C 84/43)
      Kohtumenetluse keel: hispaania
      
         Pooled
      
      
         Apellant: Oriol Junqueras i Vies (esindaja: advokaat M. Marsal i Ferret)
      
         Teine menetlusosaline: Euroopa Parlament
      
         Apellandi nõuded
      
      Hageja palub Euroopa Kohtul:
      
                  —
               
               
                  tühistada Euroopa Liidu Üldkohtu (kuues koda) 14. oktoobri 2021. aasta määrus kohtuasjas T-100/20;
               
            
                  —
               
               
                  tunnistada apellatsioonkaebus vastuvõetavaks;
               
            
                  —
               
               
                  alustada menetlust uuesti, et pärast hagi vastuvõetavaks tunnistamist jätkaks Üldkohtu kuues koda asja menetlemist;
               
            
                  —
               
               
                  mõista Euroopa Parlamendilt välja kohtukulud, mis on seotud vastuvõetamatuse vastuväitega ja apellatsioonimenetlusega.
               
            
         Väited ja peamised argumendid
      
      Apellatsioonkaebuse põhjenduseks esitatakse neli väidet:
      
                  1.
               
               
                  Vaidlustatud kohtumäärus on vastuolus ELTL artikliga 263, kuna seal järeldati, et O. Junqueras i Viesil puudub põhjendatud huvi, kuna hagi esitamise hetkel ei olnud ta Euroopa Parlamendi liige. Üldkohus järeldab vääralt, et 1976. aasta valimisakti (artikkel 13) kohaselt on tema volitused tühistatud, kui Hispaania Kuningriigi riigisisene otsus on kandideerimisõiguse puudumise otsus, mida võib lugeda ühitamatuse aluseks. Kuna see otsus ei ole volituste tühistamise otsus vastavalt 1976. aasta valimisakti artiklile 13 (ja kuna seda ei saa lugeda ühitamatuse aluseks, mis on lubatud 1976. aasta valimisakti artiklis 7), on O. Junqueras i Viesil endiselt tegelik ja otsene põhjendatud huvi. Teise võimalusena moonutab Üldkohtu määrus Hispaania Kuningriigi riigisisest otsust, et järeldada, et O. Junqueras i Viesil puudub otsene põhjendatud huvi, ning see kohtumäärus on vastuolus ELTL artikliga 2623.
               
            
                  2.
               
               
                  Vaidlustatud kohtumääruses on rikutud tõhusa kohtuliku kaitse õiguse nõudeid (Euroopa Liidu põhiõiguste harta artikkel 47 ning Euroopa inimõiguste konventsiooni artiklid 6 ja 13) ning ELTL artiklit 263. Kohtumääruses võetakse ennatlik seisukoht sisulistes küsimustes, mis tuleb anda [kohtuasjades] C-115/21[P] ja T-24/20 (1) ning selles leitakse ekslikult, et O. Junqueras i Vies ei saa oma volitusi Euroopa Parlamendi saadikuna taastada lahenditega, mis tehakse liidu kohtutes pooleli olevates menetlustes. Siiski võib O. Junqueras i Vies saavutada oma volituste taastamise ja seetõttu on tal tegelik ja otsene põhjendatud huvi.
               
            
                  3.
               
               
                  Vaidlustatud kohtumäärus rikub tõhusa kohtuliku kaitse õiguse (Euroopa Liidu põhiõiguste harta artikkel 47 ja Euroopa inimõiguste konventsiooni artiklid 6 ning 13) nõudeid ja ELTL artiklit 263. Kohtumäärus loeb hüpoteetiliseks võimalust, et riigisisestes kohtutes ja Hispaania Kuningriigi kõrgeimas kohtus esitatud hagid võiksid viia selleni, et O. Junqueras i Vies saab tagasi Euroopa Parlamendi liikme staatuse, ning seetõttu järeldatakse, et tal puudub tegelik põhjendatud huvi hagi esitada. Vaidlustatud kohtumääruses eiratakse seda, et Hispaania Kuningriigi kõrgeim kohus on ise kinnitanud, et üks võimalikke lahendusi O. Junqueras i Viesi esitatud hagidele on tema saadikukoha taastamine, mistõttu on ekslik, et kohtumääruses loetakse seda hüpoteetiliseks, ja see kinnitab, et O. Junqueras i Viesil on tegelik ja otsene põhjendatud huvi hagi esitada. Samuti rikub õigust tõhusale kohtulikule kaitsele ja õigust tõhusale õiguskaitsevahendile asjaolu, et Üldkohus ei liida vastuvõetavuse otsust ja sisulist otsust, mis järgiks kahtlemata rohkem nende õiguste tõhusust.
               
            
                  4.
               
               
                  Vaidlustatud kohtumääruses on eitatud, et esinevad põhjendused, mis tõendaks O. Junqueras i Viesi põhjendatud huvi esitada tühistamishagi vaidlusaluse akti peale, kuigi selle tühistamise korral ei ole võimalik võtta rakendusmeetmeid. See on vastuolus ELTL artikliga 263, kuna need põhjendused on olemas ja need esitati. Konkreetselt ja võttes arvesse, et immuniteedi kaitset taotleti enne, kui tehti süüdimõistev kohtuotsus ja otsus tema saadikukoha kaotamise kohta, leiab O. Junqueras i Viesi esindaja, et O. Junqueras i Viesi Euroopa Parlamendi liikme staatuse tunnistamine ja tema immuniteedi kaitse taotluse menetlemine oleks tähendanud kohustust (kooskõlas Euroopa Kohtu 19. detsembri 2019. aasta kohtuotsusega kohtuasjas C-502/19 (2)) peatada igasugune menetlus tema suhtes; ning tema hagi rahuldamine tõendaks, et need riigisisesed otsused on tehtud Euroopa Liidu õigust rikkudes, mis omab tähtsust kõigis kohtuvaidlustes, mille O. Junqueras i Vies on algatanud riigisisestes kohtutes ja liidu kohtutes, sh tulevastes menetlustes Euroopa inimõiguste kohtus, kui selline olukord tekiks, mistõttu on O. Junqueras i Viesil põhjendatud huvi ELTL artikli 263 tähenduses.
               
            
         (1)  15. detsembri 2020. aasta kohtumäärus Junqueras i Vies vs. parlament (T-24/20, EU:T:2020:601).
      
         (2)  19. detsembri 2019. aasta kohtuotsus Junqueras Vies (C-502/19, EU:C:2019:1115).